title: Regulamentul de punere în aplicare (UE) nr. 591/2014 al Comisiei din 3 iunie 2014 privind prelungirea perioadelor de tranziție referitoare la cerințele de fonduri proprii pentru expunerile față de o contraparte centrală prevăzute în Regulamentul (UE) nr. 575/2013 și în Regulamentul (UE) nr. 648/2012 al Parlamentului European și al Consiliului  Text cu relevanță pentru SEE

text:
               4.6.2014

               RO

               Jurnalul Oficial al Uniunii Europene

               L 165/31

         REGULAMENTUL DE PUNERE ÎN APLICARE (UE) NR. 591/2014 AL COMISIEI
   din 3 iunie 2014
   privind prelungirea perioadelor de tranziție referitoare la cerințele de fonduri proprii pentru expunerile față de o contraparte centrală prevăzute în Regulamentul (UE) nr. 575/2013 și în Regulamentul (UE) nr. 648/2012 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 497 alineatul (3),
   întrucât:

               (1)

               Pentru a evita perturbarea piețelor financiare internaționale și pentru a nu penaliza instituțiile supunându-le unor cerințe de fonduri proprii mai ridicate în cursul procesului de autorizare și recunoaștere a unei contrapărți centrale (CPC) existente drept contraparte centrală calificată (CPCC), articolul 497 alineatele (1) și (2) din Regulamentul (UE) nr. 575/2013 a instituit o perioadă de tranziție în cursul căreia toate CPC cu care instituțiile stabilite în Uniune compensează tranzacții vor fi considerate CPCC.

               (2)

               Regulamentul (UE) nr. 575/2013 a modificat, de asemenea, Regulamentul (UE) nr. 648/2012 al Parlamentului European și al Consiliului (2) în ceea ce privește anumite elemente utilizate în calculul cerințelor de fonduri proprii ale instituțiilor pentru expunerile față de CPC. În consecință, articolul 89 alineatul (5a) din Regulamentul (UE) nr. 648/2012 impune anumitor CPC să raporteze, pentru o perioadă de timp limitată, cuantumul total al marjei inițiale primite de la membrii lor compensatori. Perioada de tranziție o reflectă pe cea prevăzută la articolul 497 din Regulamentul (UE) nr. 575/2013.

               (3)

               Perioadele de tranziție prevăzute la articolul 497 alineatele (1) și (2) din Regulamentul (UE) nr. 575/2013 și la articolul 89 alineatul (5a) primul și al doilea paragraf din Regulamentul (UE) nr. 648/2012 expiră la 15 iunie 2014.

               (4)

               Articolul 497 alineatul (3) din Regulamentul (UE) nr. 575/2013 împuternicește Comisia să adopte un act de punere în aplicare pentru a prelungi perioada de tranziție cu încă șase luni, în situații excepționale. Această prelungire ar trebui să se aplice, de asemenea, în privința termenelor prevăzute la articolul 89 alineatul (5a) din Regulamentul (UE) nr. 648/2012.

               (5)

               Având în vedere că procesele de autorizare și de recunoaștere a CPC sunt încă în curs de desfășurare, perioadele de tranziție prevăzute la articolul 497 alineatele (1) și (2) din Regulamentul (UE) nr. 575/2013 și la articolul 89 alineatul (5a) primul și al doilea paragraf din Regulamentul (UE) nr. 648/2012 ar trebui prelungite cu șase luni, și anume până la 15 decembrie 2014.

               (6)

               În cazul în care nu s-ar acorda o prelungire a perioadelor de tranziție, instituțiile stabilite în Uniune (sau filialele lor stabilite în afara Uniunii) s-ar confrunta cu o creștere semnificativă a cerințelor de fonduri proprii pentru expunerile lor la acele CPC care încă nu au fost autorizate sau recunoscute, după caz. Deși o astfel de creștere ar fi doar temporară, ea ar putea să determine retragerea lor ca participanți direcți în CPC respective și, prin urmare, să provoace perturbări ale piețelor pe care operează aceste CPC.

               (7)

               Prezentul regulament ar trebui să intre în vigoare înainte de 16 iunie 2014, astfel încât prelungirea actualelor perioade de tranziție să aibă loc înainte de expirarea lor. O intrare în vigoare ulterioară ar putea provoca perturbări pentru CPC, pentru piețele pe care acestea își desfășoară activitatea și pentru instituțiile care au expuneri față de CPC respective.

               (8)

               Măsurile prevăzute în prezentul regulament sunt conforme cu avizul Comitetului bancar european,

         ADOPTĂ PREZENTUL REGULAMENT:
   Articolul 1
   Perioadele de 15 luni prevăzute la articolul 497 alineatele (1) și (2) din Regulamentul (UE) nr. 575/2013 și la articolul 89 alineatul (5a) primul și al doilea paragraf din Regulamentul (UE) nr. 648/2012 se prelungesc cu 6 luni.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 iunie 2014.

            Pentru Comisie

            Președintele

         José Manuel BARROSO

      (1)  JO L 176, 27.6.2013, p. 1.

      (2)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).


title: Regulamentul de punere în aplicare (UE) nr. 74/2012 al Comisiei din 27 ianuarie 2012 privind clasificarea anumitor mărfuri în Nomenclatura combinată

text:
               31.1.2012

               RO

               Jurnalul Oficial al Uniunii Europene

               L 27/1

         REGULAMENTUL DE PUNERE ÎN APLICARE (UE) NR. 74/2012 AL COMISIEI
   din 27 ianuarie 2012
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:

               (1)

               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.

               (2)

               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricărei alte nomenclaturi care se bazează integral sau parțial pe aceasta sau îi adaugă subdiviziuni suplimentare și care este stabilită prin dispoziții specifice ale Uniunii Europene, în vederea aplicării de măsuri tarifare și de altă natură în cadrul comerțului cu mărfuri.

               (3)

               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.

               (4)

               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.

               (5)

               Măsurile prevăzute în prezentul regulament sunt conforme cu avizul Comitetului Codului Vamal,

         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului respectiv.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 ianuarie 2012.

            Pentru Comisie, pentru președinte

         Algirdas ŠEMETA

            Membru al Comisiei

      (1)  JO L 256, 7.9.1987, p. 1.

      (2)  JO L 302, 19.10.1992, p. 1.

      ANEXĂ

                  Descrierea mărfurilor

                  Clasificare
                  (Cod NC)

                  Motive

                  (1)

                  (2)

                  (3)

                  Coloană de duș din aluminiu și sticlă securizată, cu dimensiunea de aproximativ 140 x 30 cm (denumit „panou de duș cu hidromasaj”).
                  Panoul conține un robinet de amestec, 6 duze pentru hidromasaj orizontale, un cap de duș „anticalcar” manual, un cap de duș în partea superioară cu jet-ploaie și o etajeră pentru accesorii. De asemenea, este echipat cu butoane pentru reglarea temperaturii jetului de apă, a intensității acestuia etc.
                  Panoul este proiectat pentru montare în cabine de duș compatibile pentru săli de baie. Pe lângă funcția jet de duș, panoul asigură hidromasaj datorită duzelor orientabile cu jeturi de apă cu presiune mare.

                  9019 10 90

                  Clasificarea se stabilește pe baza Regulilor generale pentru interpretarea Nomenclaturii combinate, regulile 1, 3(c) și 6, precum și pe baza textului codurilor NC 9019, 9019 10 și 9019 10 90.
                  Deoarece panoul este format dintr-un robinet de amestec cu capete de duș de la poziția 8481 și dintr-un aparat de masaj cu 6 duze pentru hidromasaj de la poziția 9019, se consideră că este un articol compus în sensul regulii generale 3(b).
                  Absența unor caracteristici suplimentare de sporire a presiunii apei, cum ar fi o pompă, nu exclude posibilitatea clasificării componentei aparatului de masaj la poziția 9019 (a se vedea și notele explicative pentru poziția 9019 din Sistemul armonizat, punctul II al doilea paragraf).
                  Având în vedere caracteristicile și proprietățile obiective ale acestora, niciunul dintre componente nu conferă panoului trăsăturile caracteristice esențiale.
                  În consecință, panoul trebuie clasificat la codul NC 9019 10 90, ca alte aparate de masat.


title: Regulamentul de punere în aplicare (UE) 2016/2075 al Comisiei din 25 noiembrie 2016 privind alocarea de zile suplimentare pe mare Spaniei în cadrul diviziunilor ICES VIIIc și IXa, cu excepția Golfului Cádiz

text:
               26.11.2016

               RO

               Jurnalul Oficial al Uniunii Europene

               L 320/32

         REGULAMENTUL DE PUNERE ÎN APLICARE (UE) 2016/2075 AL COMISIEI
   din 25 noiembrie 2016
   privind alocarea de zile suplimentare pe mare Spaniei în cadrul diviziunilor ICES VIIIc și IXa, cu excepția Golfului Cádiz
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/72 al Consiliului din 22 ianuarie 2016 de stabilire, pentru anul 2016, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit din Uniune, în anumite ape din afara Uniunii și de modificare a Regulamentului (UE) 2015/104 (1), în special punctul 8.5 din anexa IIB,
   întrucât:

               (1)

               Tabelul I din anexa IIB la Regulamentul (UE) 2016/72 stabilește numărul maxim de zile în care navele din Uniune cu o lungime totală mai mare sau egală cu 10 metri, care au la bord sau utilizează traule, plase-pungă daneze sau unelte de pescuit asemănătoare cu dimensiunea ochiului de plasă mai mare sau egală cu 32 mm, setci cu o dimensiune a ochiului de plasă mai mare sau egală cu 60 mm, precum și paragate de fund, pot fi prezente în cadrul diviziunilor ICES VIIIc și IXa, cu excepția Golfului Cádiz, de la 1 februarie 2016 la 31 ianuarie 2017.

               (2)

               În conformitate cu punctul 8.5 din anexa IIB la Regulamentul (UE) 2016/72, Comisia poate să aloce – pe baza încetărilor definitive ale activităților de pescuit care au avut loc între 1 februarie 2015 și 31 ianuarie 2016 și sub rezerva condițiilor specificate la punctul 8.5 din anexa IIB la Regulamentul (UE) 2016/72 – un număr suplimentar de zile pe mare în care o navă poate fi autorizată de statul său membru de pavilion să fie prezentă în zonă, atunci când transportă la bord unelte reglementate.

               (3)

               La 27 mai 2016, în conformitate cu punctul 8.4 din anexa IIB la Regulamentul (UE) 2016/72, Spania a prezentat o cerere de zile suplimentare pe mare, însoțită de informații justificative, bazată pe încetarea definitivă a activității de pescuit. La 6 iunie 2016, Spania a confirmat faptul că 14 nave de pescuit și-au încetat activitatea de pescuit între 1 februarie 2015 și 31 ianuarie 2016.

               (4)

               Având în vedere datele puse la dispoziția Comisiei și ținând cont de metoda de calcul prevăzută la punctul 8.2 din anexa IIB la Regulamentul (UE) 2016/72, Spaniei ar trebui să i se aloce nouă zile suplimentare pe mare pentru navele menționate la punctul 1 din anexa respectivă, pentru perioada cuprinsă între 1 februarie 2016 și 31 ianuarie 2017.

               (5)

               Măsurile prevăzute în prezentul regulament sunt conforme cu avizul Comitetului pentru pescuit și acvacultură,

         ADOPTĂ PREZENTUL REGULAMENT:
   Articolul 1
   Numărul maxim de zile pe mare în care o navă arborând pavilionul Spaniei poate fi autorizată de acest stat să fie prezentă în diviziunile ICES VIIIc și IXa, cu excepția Golfului Cádiz, atunci când transportă la bord sau utilizează unelte de pescuit reglementate și nu face obiectul condițiilor speciale stipulate în tabelul I din anexa IIB la Regulamentul (UE) 2016/72, este mărit la 126 de zile pe an.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 noiembrie 2016.

            Pentru Comisie

            Președintele

         Jean-Claude JUNCKER

      (1)  JO L 22, 28.1.2016, p. 1.


title: Regulamentul de punere în aplicare (UE) nr. 530/2011 al Comisiei din 30 mai 2011 de stabilire a valorilor forfetare de import pentru fixarea prețului de intrare pentru anumite fructe și legume

text:
               31.5.2011

               RO

               Jurnalul Oficial al Uniunii Europene

               L 143/14

         REGULAMENTUL DE PUNERE ÎN APLICARE (UE) NR. 530/2011 AL COMISIEI
   din 30 mai 2011
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1),
   având în vedere Regulamentul (CE) nr. 1580/2007 al Comisiei din 21 decembrie 2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor (2), în special articolul 138 alineatul (1),
   întrucât:
   Regulamentul (CE) nr. 1580/2007 prevede, ca urmare a rezultatelor negocierilor comerciale multilaterale din Runda Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XV la regulamentul respectiv,
   ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 138 din Regulamentul (CE) nr. 1580/2007 se stabilesc în anexa la prezentul regulament.
   Articolul 2
   Prezentul regulament intră în vigoare la 31 mai 2011.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 mai 2011.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 350, 31.12.2007, p. 1.

      ANEXĂ
      Valorile forfetare de import pentru determinarea prețului de intrare pentru anumite fructe și legume

                  (EUR/100 kg)

                  Cod NC

                  Codul țărilor terțe (1)

                  Valoare forfetară de import

                  0702 00 00

                  AL

                  64,0

                  MA

                  133,3

                  TR

                  67,3

                  ZZ

                  88,2

                  0707 00 05

                  AL

                  31,8

                  MK

                  28,2

                  TR

                  111,1

                  ZZ

                  57,0

                  0709 90 70

                  MA

                  86,8

                  TR

                  122,2

                  ZZ

                  104,5

                  0709 90 80

                  EC

                  23,2

                  ZZ

                  23,2

                  0805 10 20

                  EG

                  57,8

                  IL

                  54,0

                  MA

                  49,7

                  TR

                  74,4

                  ZZ

                  59,0

                  0805 50 10

                  AR

                  72,2

                  TR

                  68,8

                  ZA

                  127,2

                  ZZ

                  89,4

                  0808 10 80

                  AR

                  98,2

                  BR

                  79,0

                  CA

                  129,0

                  CL

                  79,0

                  CN

                  95,4

                  CR

                  69,1

                  NZ

                  112,2

                  US

                  102,6

                  UY

                  96,7

                  ZA

                  87,0

                  ZZ

                  94,8

                  0809 20 95

                  US

                  384,8

                  ZZ

                  384,8

         (1)  Nomenclatorul țărilor, astfel cum este stabilit prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” reprezintă „alte origini”.


title: Regulamentul de punere în aplicare (UE) 2015/2297 al Comisiei din 9 decembrie 2015 de stabilire a valorilor forfetare de import pentru fixarea prețului de intrare pentru anumite fructe și legume

text:
               10.12.2015

               RO

               Jurnalul Oficial al Uniunii Europene

               L 324/11

         REGULAMENTUL DE PUNERE ÎN APLICARE (UE) 2015/2297 AL COMISIEI
   din 9 decembrie 2015
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 decembrie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  MA

                  84,6

                  TR

                  83,5

                  ZZ

                  84,1

                  0707 00 05

                  MA

                  94,1

                  TR

                  152,3

                  ZZ

                  123,2

                  0709 93 10

                  MA

                  65,2

                  TR

                  151,9

                  ZZ

                  108,6

                  0805 10 20

                  MA

                  68,7

                  TR

                  57,2

                  ZA

                  58,4

                  ZW

                  32,0

                  ZZ

                  54,1

                  0805 20 10

                  MA

                  72,2

                  ZZ

                  72,2

                  0805 20 30, 0805 20 50, 0805 20 70, 0805 20 90

                  TR

                  85,1

                  ZA

                  96,8

                  ZZ

                  91,0

                  0805 50 10

                  TR

                  88,5

                  ZZ

                  88,5

                  0808 10 80

                  AU

                  155,4

                  CL

                  81,7

                  NZ

                  213,1

                  US

                  82,6

                  ZA

                  143,1

                  ZZ

                  135,2

                  0808 30 90

                  CN

                  58,1

                  TR

                  132,0

                  ZZ

                  95,1

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.


               31.7.2014

               RO

               Jurnalul Oficial al Uniunii Europene

               L 228/16

         REGULAMENTUL DE PUNERE ÎN APLICARE (UE) NR. 830/2014 AL COMISIEI
   din 30 iulie 2014
   de modificare a Regulamentului (CE) nr. 1890/2005 al Consiliului, a Regulamentului de punere în aplicare (UE) nr. 2/2012 al Consiliului și a Regulamentului de punere în aplicare (UE) nr. 205/2013 al Consiliului în ceea ce privește definiția produselor vizate de actualele măsuri antidumping aplicabile elementelor de fixare din oțel inoxidabil și părților acestora, precum și în ceea ce privește cererile de reexaminare în calitate de nou exportator și de oferire a posibilității de rambursare sau de remitere a taxelor în anumite cazuri
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolul 9 alineatul (4) și articolul 11 alineatele (3), (5) și (6),
   întrucât:
   A.   PROCEDURA

   1.   Măsurile aflate în vigoare

               (1)

               Prin Regulamentul (CE) nr. 1890/2005 al Consiliului (2) (denumit în continuare „regulamentul inițial”), Consiliul a instituit o taxă antidumping definitivă (denumită în continuare „măsurile inițiale”) asupra importurilor de anumite elemente de fixare din oțel inoxidabil și părți ale acestora (denumite în continuare „EFOI”), originare din Republica Populară Chineză (denumită în continuare „RPC”), Indonezia, Taiwan, Thailanda și Vietnam.

               (2)

               În urma unei reexaminări în perspectiva expirării măsurilor (denumită în continuare „reexaminarea în perspectiva expirării măsurilor”), efectuată în temeiul articolului 11 alineatul (2) din Regulamentul (CE) nr. 1225/2009 (denumit în continuare „regulamentul de bază”), care s-a limitat la măsurile instituite asupra importurilor originare din RPC și Taiwan, aplicarea măsurilor inițiale, cuprinse între 11,4 % și 27,4 % pentru RPC, respectiv între 8,8 % și 23,6 % pentru Taiwan, a fost prelungită prin Regulamentul de punere în aplicare (UE) nr. 2/2012 al Consiliului (3) (denumit în continuare „regulamentul de reexaminare în perspectiva expirării măsurilor”).

               (3)

               În urma unei anchete privind eludarea măsurilor antidumping (denumită în continuare „ancheta privind eludarea măsurilor antidumping”), efectuată în temeiul articolului 13 alineatul (3) din regulamentul de bază, taxa antidumping definitivă aplicabilă „tuturor celorlalte societăți” din RPC a fost extinsă, prin Regulamentul de punere în aplicare (UE) nr. 205/2013 al Consiliului (4), la importurile de EFOI expediate din Filipine, declarate sau nu ca fiind originare din Filipine.

         2.   Deschiderea reexaminării intermediare

               (4)

               Un producător-exportator taiwanez, Sheh Kai Precision Co., Ltd. (denumit în continuare „solicitantul”), a depus o cerere de reexaminare intermediară parțială în conformitate cu articolul 11 alineatul (3) din regulamentul de bază. Solicitantul a cerut excluderea anumitor tipuri de elemente de fixare, și anume a elementelor de fixare bimetalice (denumite în continuare „EFBM”), din domeniul de aplicare al măsurilor actuale, datorită caracteristicilor fizice, chimice și tehnice presupus diferite ale acestora.

               (5)

               După ce a constatat că există suficiente elemente de probă pentru deschiderea unei reexaminări intermediare parțiale și după consultarea comitetului consultativ, la 6 iunie 2013, Comisia Europeană (denumită în continuare „Comisia”) a anunțat printr-un aviz (denumit în continuare „aviz de deschidere”) publicat în Jurnalul Oficial al Uniunii Europene
                   (5) deschiderea unei reexaminări intermediare parțiale a măsurilor antidumping aplicabile importurilor de anumite elemente de fixare din oțel inoxidabil și părți ale acestora, originare din RPC și Taiwan (6).

               (6)

               Actuala reexaminare se limitează la examinarea definiției produselor, pentru a clarifica dacă anumite tipuri de produse din categoria șuruburilor din oțel inoxidabil, în particular EFBM, intră sub incidența măsurilor inițiale, astfel cum au fost prelungite și extinse.

         3.   Părți vizate de anchetă

               (7)

               Producătorii cunoscuți din Uniune și asociațiile lor, importatorii și utilizatorii, reprezentanții țărilor exportatoare, precum și toți producătorii cunoscuți din RPC și Taiwan au fost informați de către Comisie cu privire la deschiderea reexaminării.

               (8)

               Comisia a solicitat informații de la toate părțile sus-menționate, precum și de la celelalte părți care s-au făcut cunoscute în termenul stabilit în avizul de deschidere. De asemenea, Comisia a oferit părților interesate posibilitatea de a-și face cunoscute, în scris, punctele de vedere și de a solicita o audiere.

               (9)

               Treisprezece producători-exportatori taiwanezi, un producător-exportator chinez, un producător din Uniune, șapte importatori și un utilizator au transmis un răspuns la chestionar.

               (10)

               În plus, asociația reprezentativă a producătorilor din Uniune — reclamanți în ancheta inițială și în reexaminarea în perspectiva expirării măsurilor — a confirmat faptul că niciuna dintre societățile din Uniune nu produce EFBM și că, prin urmare, ele nu au nicio opinie în ceea ce privește caracteristicile EFBM.

               (11)

               Niciuna dintre celelalte șase asociații de producători europene cunoscute din ancheta inițială nu a furnizat vreo informație.

               (12)

               În cursul anchetei nu au fost solicitate audieri.

         4.   Vizite de verificare

               (13)

               Comisia a cercetat și verificat toate informațiile pe care le-a considerat necesare. S-au efectuat vizite de verificare la sediile următoarelor societăți:

                  Producător din Uniune:

                           —

                           Reisser Schraubentechnik GmbH, Ingelfingen-Criesbach, Germania

                  Importator din Uniune:

                           —

                           Till and Whitehead Ltd., Cheltenham, Regatul Unit

                  Producători-exportatori din Taiwan:

                           —

                           Sheh Kai Precision Co., Ltd, Kaohsiung, Taiwan

                           —

                           Metalink Precision Industries Co., Ltd, Kaohsiung, Taiwan

                           —

                           Sun Through Industrial Co., Ltd, Hemei Township, Taiwan.

         B.   PRODUSUL VIZAT ȘI PRODUSUL SUPUS REEXAMINĂRII

               (14)

               Produsul vizat, astfel cum este definit la articolul 1 alineatul (1) din regulamentul de reexaminare în perspectiva expirării măsurilor, este reprezentat de anumite elemente de fixare din oțel inoxidabil și părți ale acestora, clasificate în prezent la codurile NC 7318 12 10, 7318 14 10, 7318 15 30, 7318 15 51, 7318 15 61 și 7318 15 70, originare din RPC și Taiwan.

               (15)

               În cererea de reexaminare, solicitantul cere excluderea anumitor elemente de fixare din oțel inoxidabil din domeniul de aplicare al actualelor măsuri antidumping. Produsul care ar urma să fie exclus conform cererii de reexaminare a fost definit de solicitant ca „șuruburi autofiletante și autoperforante bimetalice, cu tijă și cap din oțel inoxidabil și cu vârf din oțel carbon care permite șurubului să-și formeze propria gaură de ghidare și propriul filet în oțel dur, clasificate în prezent la codul NC ex 7318 14 10”.

               (16)

               În opinia unuia dintre importatorii cooperanți, Comisia ar fi trebuit să facă distincție nu între EFBM și EFOI, ci între elementele de fixare autofiletante și cele autoperforante, pentru a exclude elementele de fixare autofiletante din definiția produselor vizate de măsurile antidumping, indiferent dacă ele sunt bimetalice sau din oțel inoxidabil.

               (17)

               Scopul prezentei reexaminări, astfel cum se indică în cererea prezentată de solicitant și astfel cum se menționează în mod specific la punctul 4 primul paragraf din avizul de deschidere, este să examineze dacă tocmai șuruburile autofiletante și autoperforante bimetalice ar trebui să fie excluse din definiția produselor vizate în prezent de măsurile antidumping. Prin urmare, acest argument a trebuit să fie respins.

               (18)

               În același timp, Comisia a ținut cont de diferențele dintre elementele de fixare autoperforante și cele autofiletante. Acest lucru se reflectă în modificarea definiției furnizate de solicitant și menționate în considerentul 15, astfel cum se indică în considerentul 19.

               (19)

               În sensul prezentei reexaminări, „EFBM” înseamnă șuruburile autoperforante bimetalice cu tijă și cap din oțel inoxidabil și cu vârf și spire inițiale din oțel carbon sudate împreună, permițând șurubului să-și formeze propria gaură de ghidare și propriul filet în oțel dur, precum și șuruburile autofiletante bimetalice cu tijă și cap din oțel inoxidabil și spire inițiale din oțel carbon sudate împreună, permițând șurubului să-și formeze propriul filet în oțel dur, ambele clasificate în prezent la codul NC ex 7318 14 10.

               (20)

               EFBM sunt un produs relativ nou pe piață, care a fost creat pentru a reuni, într-un element de fixare unic, cele mai importante caracteristici ale elementelor de fixare din oțel carbon și ale celor din oțel inoxidabil, și anume duritatea oțelului carbon și rezistența la coroziune a oțelului inoxidabil. EFBM sunt produse prin sudarea împreună a unei părți din oțel carbon și a uneia din oțel inoxidabil, obținându-se astfel un element de fixare autoperforant și/sau autofiletant care are vârful și spirele inițiale (în cazul elementelor de fixare autofiletante, doar spirele inițiale, deoarece nu există un vârf) din oțel carbon, în timp ce tija, restul spirelor și capul sunt compuse din oțel inoxidabil.

               (21)

               Aceste EFBM pot penetra chiar și foi de metal cu o grosime de până la 25 mm, fără a fi necesară o perforare prealabilă, în timp ce EFOI normale pot penetra doar foi de metal cu o grosime de maximum 3 mm. În plus, EFBM își mențin rezistența la coroziune și, datorită acestui fapt, sunt adecvate atât utilizării la exterior, de exemplu pentru ferestre și uși, cât și utilizării în medii agresive din punct de vedere chimic, cum ar fi piscinele și anumite fabrici.

         C.   CONSTATĂRILE ANCHETEI

      Metodologie

               (22)

               Atât în timpul anchetei inițiale, cât și în timpul anchetei de reexaminare în perspectiva expirării măsurilor, nu s-a făcut nicio distincție între EFBM și EFOI. Cu alte cuvinte, s-au colectat doar informații referitoare la diferitele tipuri de oțel inoxidabil utilizate ca materii prime pentru elementele de fixare, fără a se colecta însă nicio informație privind elementele de fixare care conțin, ca materie primă, atât oțel inoxidabil, cât și oțel carbon.

               (23)

               Ca urmare a concluziilor reexaminării în perspectiva expirării măsurilor, una dintre părțile interesate a susținut că elementele de fixare bimetalice nu ar trebui incluse în definiția produselor din cauza diferențelor semnificative dintre acestea și elementele de fixare din oțel inoxidabil din punctul de vedere al prețului unitar, al costului de producție, al caracteristicilor fizice și tehnice de bază (materia lor primă), precum și al utilizărilor posibile (7). Așa cum s-a explicat însă în considerentul 21 din regulamentul de reexaminare în perspectiva expirării măsurilor, definiția produselor nu poate fi modificată în contextul unei reexaminări în perspectiva expirării măsurilor.

               (24)

               Pentru a se evalua dacă EFBM fac obiectul măsurilor inițiale, s-a examinat dacă EFBM și EFOI au aceleași caracteristici fizice, chimice și tehnice de bază și aceleași utilizări finale. În acest sens, s-a examinat, de asemenea, interschimbabilitatea și concurența dintre cele două tipuri de elemente de fixare.

      Caracteristici fizice, chimice și tehnice de bază

      Caracteristici fizice

               (25)

               Principala diferență fizică dintre EFBM și EFOI este faptul că EFBM sunt alcătuite din două tipuri diferite de oțel sudate împreună, în timp ce EFOI standard sunt tăiate și formate dintr-o sârmă unică, din oțel inoxidabil. În cazul EFBM, trei, până la patru spire inițiale și vârful penetrant sunt compuse din oțel carbon, în timp ce capul și tija sunt din oțel inoxidabil.

               (26)

               Cu excepția cazului în care se aplică o acoperire specială, părțile din oțel inoxidabil și din oțel carbon ale EFBM pot fi distinse vizual. Trebuie remarcat faptul că, în majoritatea cazurilor, elementele de fixare sunt supuse unui proces de acoperire care le sporește și mai mult rezistența la coroziune și, prin urmare, este posibil ca EFOI și EFBM să nu poată fi distinse cu ochiul liber.

               (27)

               Cu toate acestea, partea de oțel carbon a EFBM are proprietăți magnetice, aceasta fiind o caracteristică importantă care le distinge de EFOI.

      Caracteristici tehnice

               (28)

               Datorită componentei lor de oțel carbon, EFBM au capacitatea de a perfora și taroda în foi de metal dure și groase. EFOI nu au această capacitate, din cauza caracteristicilor oțelului inoxidabil.

      Caracteristici chimice

               (29)

               Datorită conținutului lor de oțel carbon, compoziția chimică a EFBM este diferită de cea a EFOI, care sunt alcătuite exclusiv din oțel inoxidabil.

      Concluzie

               (30)

               Pe baza celor de mai sus, se concluzionează că, deși EFBM pot părea fizic similare cu EFOI (atunci când acestora din urmă li se aplică o acoperire), ele au caracteristici fizice, tehnice și chimice de bază diferite de cele ale EFOI.

      Utilizare finală și interschimbabilitate

               (31)

               Comisia a evaluat măsura în care caracteristicile fizice, chimice și tehnice distincte ale EFBM și EFOI se traduceau prin utilizări finale diferite și printr-o percepție diferită a pieței față de cele două tipuri de elemente de fixare.

               (32)

               S-a stabilit că utilizările principale ale EFBM includ, la exterior, acoperirile sau placările cu metal și instalarea ferestrelor, iar la interior, elementele de fixare aflate în medii agresive din punct de vedere chimic, precum piscinele și anumite fabrici. Toate aceste utilizări necesită, de obicei, fixarea unor foi metalice de grosimi diferite, fie între ele, fie de alte materiale, cum ar fi straturile izolante cu diferite compoziții. În toate aceste aplicații, utilizarea unor elemente de fixare rezistente la coroziune este foarte importantă din perspectiva clienților, iar în anumite cazuri/țări ea este chiar o cerință legală.

               (33)

               EFBM sunt concepute în mod specific pentru a răspunde exigențelor unor astfel de utilizări, ele fiind capabile să perforeze toate tipurile de suprafețe, inclusiv foile metalice groase (cum este cazul elementelor de fixare din oțel carbon) și având, în același timp, o bună rezistență la coroziune (cum este cazul elementelor de fixare din oțel inoxidabil).

               (34)

               Unicul producător cooperant din Uniune a susținut că același rezultat, și anume fixarea unor suprafețe diferite împreună, poate fi obținut atât prin utilizarea EFBM, cât și a EFOI. Conform societății respective, singura diferență constă în modul de introducere a șurubului: cu sau fără perforare prealabilă. Perforare prealabilă înseamnă perforarea mai întâi a unor găuri, cu burghiuri care variază în funcție de material. Șuruburile sunt introduse ulterior, într-o etapă distinctă. Perforarea prealabilă este necesară atunci când se utilizează EFOI pentru fixarea foilor metalice. Din acest motiv, societatea menționată consideră că alegerea făcută între EFBM și EFOI este de natură pur economică, ea însemnând a opta între costuri mai ridicate cu manopera și costuri mai ridicate cu materialele.

               (35)

               Cu toate acestea, ancheta a arătat că, în practică, metoda perforării prealabile presupune nu doar timp și manoperă suplimentare, ci este chiar de neaplicat în cazul anumitor utilizări (mai exact la fixarea ferestrelor). Motivul este faptul că metoda respectivă ar necesita perforarea prealabilă a trei sau chiar a mai multor suprafețe diferite, fiecare cu un alt tip de burghiu, și apoi alinierea perfectă a acestora, pentru a face posibilă introducerea EFOI. În astfel de cazuri, ca alternativă la utilizarea EFBM, se preferă deci utilizarea unor elemente de fixare în întregime din oțel carbon, mai degrabă decât a unor elemente de fixare în întregime din oțel inoxidabil. Soluția utilizării unor elemente de fixare în întregime din oțel carbon nu îndeplinește cerința de rezistență la coroziune.

               (36)

               În plus, atunci când se realizează perforarea prealabilă a suprafețelor din metal de grosimi mai mari, EFOI introduse nu pot să-și formeze propriul filet interior și, în consecință, rezistența la tracțiune este mai scăzută decât în cazul EFBM (sau al elementelor de fixare din oțel carbon).

               (37)

               Pe baza celor de mai sus, argumentele enunțate în considerentul 34 ar trebui să fie respinse.

               (38)

               Se concluzionează că diferențele identificate la nivelul caracteristicilor fizice, tehnice și chimice au un impact asupra utilizării finale a EFBM. Spre deosebire de EFOI, EFBM îndeplinesc mai degrabă funcții specifice, iar utilizarea lor este limitată la segmente de piață bine definite, cum ar fi, la exterior, construcțiile metalice și instalarea ferestrelor, iar la interior, anumite utilizări în medii agresive din punct de vedere chimic.

      Diferențe din punct de vedere al procesului de producție, al costurilor și al prețurilor

               (39)

               Ancheta a demonstrat că procesul de producție al EFBM diferă în mod semnificativ de cel al EFOI, prin aceea că implică anumite etape de producție suplimentare și necesită utilaje și competențe diferite. În particular, sudarea și încălzirea prin inducție pot fi considerate ca fiind etape de producție costisitoare, unice și sensibile din punct de vedere tehnologic, care nu vizează decât EFBM.

               (40)

               S-a confirmat, de asemenea, că aceste diferențe din procesul de producție duc la creșterea considerabilă a costurilor de producție și a prețurilor EFBM. Diferența dintre costul de producție al unor tipuri similare de EFBM și EFOI poate varia între 40 % și 150 %, în funcție de metoda de producție și de tipul/lungimea elementului de fixare, în timp ce diferențele de preț pot depăși chiar 400 %.

               (41)

               Diferența considerabilă de preț (și de costuri) dintre EFBM și EFOI face ca EFBM să nu fie utilizate, dacă EFOI pot fi utilizate cu același rezultat, în special atunci când este vorba de fixarea unor suprafețe, altele decât foile metalice groase. Acest fapt confirmă concluzia din considerentul 38 potrivit căreia diferențele dintre aceste două tipuri de elemente de fixare sunt bine cunoscute de consumatori, care le consideră ca produse diferite.

         D.   CONCLUZIE PRIVIND DEFINIȚIA PRODUSELOR

               (42)

               Constatările prezentate mai sus indică faptul că EFBM au caracteristici fizice, chimice și tehnice diferite de cele ale EFOI și că aceste diferențe sunt relevante pentru utilizarea finală a EFBM și pentru modul în care piața percepe acest produs.

               (43)

               Interschimbabilitatea dintre EFBM și EFOI este destul de limitată, deoarece, în majoritatea cazurilor, EFBM nu pot fi utilizate cu același rezultat ca EFBM. În lipsă de EFBM, utilizatorii preferă să apeleze la elemente de fixare din oțel carbon. În plus, interschimbabilitatea dintre EFBM și EFOI este îngreunată de diferența substanțială de preț dintre cele două produse.

               (44)

               Având în vedere diferențele sus-menționate, se concluzionează că EFBM nu se încadrează în definiția produselor care fac obiectul anchetei inițiale și că măsurile instituite în cadrul acestei anchete nu ar fi trebuit să fie aplicate importurilor de EFBM. În consecință, domeniul de aplicare al măsurilor ar trebui să fie clarificat retroactiv prin modificarea Regulamentului (CE) nr. 1890/2005, a Regulamentului de punere în aplicare (UE) nr. 2/2012 și a Regulamentului de punere în aplicare (UE) nr. 205/2013.

         E.   REEXAMINAREA ÎN CALITATE DE NOU EXPORTATOR

               (45)

               În conformitate cu articolul 11 alineatul (4) din regulamentul de bază, în regulamentul de revizuire în perspectiva expirării măsurilor ar trebui prevăzute dispoziții care să permită luarea în considerare a cererilor de reexaminare în calitate de nou exportator.

         F.   APLICARE RETROACTIVĂ

               (46)

               Întrucât obiectul prezentei anchete de reexaminare s-a limitat la clarificarea definiției produselor și întrucât EFBM nu ar fi trebuit să intre sub incidența măsurilor inițiale, pentru a evita orice prejudiciu ulterior la adresa importatorilor produsului, se consideră oportun ca prezenta concluzie să fie aplicată retroactiv, de la data intrării în vigoare a regulamentului inițial, inclusiv tuturor importurilor care au făcut obiectul unor taxe provizorii în perioada 22 mai 2005-19 noiembrie 2005.

               (47)

               În avizul de deschidere, părțile interesate au fost invitate în mod explicit să-și prezinte observațiile privind posibilul efect retroactiv al constatărilor. Doi importatori și-au exprimat sprijinul pentru aplicarea retroactivă și niciuna dintre părțile interesate nu și-a exprimat opoziția față de aplicarea retroactivă a rezultatelor reexaminării.

               (48)

               Prin urmare, taxele provizorii percepute în mod definitiv și taxele antidumping definitive plătite pentru importurile de EFBM în Uniune în temeiul Regulamentului (CE) nr. 1890/2005, precum și taxele antidumping definitive plătite pentru importurile de EFBM în Uniune în conformitate cu Regulamentul de punere în aplicare (UE) nr. 2/2012, astfel cum a fost extins prin Regulamentul de punere în aplicare (UE) nr. 205/2013 la importurile de anumite elemente de fixare din oțel inoxidabil expediate din Filipine, declarate sau nu ca fiind originare din Filipine, ar trebui să fie rambursate sau remise. Rambursarea sau remiterea trebuie să fie solicitată autorităților vamale naționale în conformitate cu legislația vamală aplicabilă.

               (49)

               Prezenta reexaminare nu modifică data la care va expira Regulamentul (UE) nr. 2/2012 în conformitate cu articolul 11 alineatul (2) din regulamentul de bază.

               (50)

               Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din regulamentul de bază.

         G.   DIVULGAREA

               (51)

               Faptele și considerațiile esențiale care au condus la concluziile de mai sus au fost aduse la cunoștința tuturor părților interesate, acestea fiind invitate să prezinte observații. De asemenea, s-a acordat părților un termen pentru a-și prezenta observațiile în legătură cu informațiile comunicate. Nu s-au primit niciun fel de comentarii sau contribuții,

         ADOPTĂ PREZENTUL REGULAMENT:
   Articolul 1
   La articolul 1 din Regulamentul (CE) nr. 1890/2005, alineatul (1) se înlocuiește cu următorul text:

      „(1)   Se instituie o taxă antidumping definitivă asupra importurilor de anumite elemente de fixare din oțel inoxidabil și părți ale acestora, clasificate în prezent la codurile NC 7318 12 10, ex 7318 14 10, 7318 15 30, 7318 15 51, 7318 15 61 și 7318 15 70, originare din Republica Populară Chineză, Indonezia, Taiwan, Thailanda și Vietnam.
      Elementele de fixare bimetalice, definite ca șuruburi autoperforante bimetalice cu tijă și cap din oțel inoxidabil și cu vârf și spire inițiale din oțel carbon sudate împreună, permițând șurubului să-și formeze propria gaură de ghidare și propriul filet în oțel dur, precum și ca șuruburi autofiletante bimetalice cu tijă și cap din oțel inoxidabil și spire inițiale din oțel carbon sudate împreună, permițând șurubului să-și formeze propriul filet în oțel dur, ambele clasificate în prezent la codul NC ex 7318 14 10, nu fac obiectul taxei definitive antidumping.”

   Articolul 2
   Articolul 1 din Regulamentul de punere în aplicare (UE) nr. 2/2012 se modifică după cum urmează:

               (a)

               Alineatul (1) se înlocuiește cu următorul text:
               „(1)   Se instituie o taxă antidumping definitivă asupra importurilor de anumite elemente de fixare din oțel inoxidabil și părți ale acestora, clasificate în prezent la codurile NC 7318 12 10, ex 7318 14 10 [coduri TARIC din ziua următoare publicării Regulamentului de punere în aplicare (UE) nr. 830/2014 al Comisiei (8): 7318141051, 7318141059, 7318141081 și 7318141089], 7318 15 30, 7318 15 51, 7318 15 61 și 7318 15 70 și originare din Republica Populară Chineză și Taiwan.
               Elementele de fixare bimetalice, definite ca șuruburi autoperforante bimetalice cu tijă și cap din oțel inoxidabil și cu vârf și spire inițiale din oțel carbon sudate împreună, permițând șurubului să-și formeze propria gaură de ghidare și propriul filet în oțel dur, precum și ca șuruburi autofiletante bimetalice cu tijă și cap din oțel inoxidabil și spire inițiale din oțel carbon sudate împreună, permițând șurubului să-și formeze propriul filet în oțel dur, ambele clasificate în prezent la codul NC ex 7318 14 10, nu fac obiectul taxei definitive antidumping.

                  (8)  Regulamentul de punere în aplicare (UE) nr. 830/2014 al Comisiei din 30 iulie 2014 de modificare a Regulamentului (CE) nr. 1890/2005 al Consiliului, a Regulamentului de punere în aplicare (UE) nr. 2/2012 al Consiliului și a Regulamentului de punere în aplicare (UE) nr. 205/2013 al Consiliului în ceea ce privește definiția produselor vizate de actualele măsuri antidumping aplicabile elementelor de fixare din oțel inoxidabil și părților acestora, precum și în ceea ce privește cererile de reexaminare în calitate de nou exportator și de oferire a posibilității de rambursare sau de remitere a taxelor în anumite cazuri (JO L 226, 31.7.2014, p. 16).”"

               (b)

               Se adaugă alineatul (4), cu următorul text:
               „(4)   În cazul în care un producător-exportator din Taiwan furnizează Comisiei suficiente elemente de probă pentru a demonstra că:

                           (a)

                           nu a exportat în Uniune produsul descris la articolul 1 alineatul (1) pe parcursul perioadei de anchetă (de la 1 iulie 2003 până la 30 iunie 2004);

                           (b)

                           nu este afiliat niciunuia dintre exportatorii sau producătorii din Taiwan care fac obiectul măsurilor instituite prin prezentul regulament; și

                           (c)

                           a exportat efectiv în Uniune produsul în cauză după încheierea perioadei de anchetare sau și-a asumat o obligație contractuală irevocabilă de a exporta o cantitate importantă în Uniune,

                     anexa poate fi modificată, prin adăugarea noului producător-exportator pe lista societăților cooperante neincluse în eșantion și cărora li se aplică, astfel, media ponderată a taxei, de 15,8 %.”

         Articolul 3
   La articolul 1 din Regulamentul de punere în aplicare (UE) nr. 205/2013, alineatul (1) se înlocuiește cu următorul text:

      „(1)   Taxa antidumping definitivă aplicabilă «tuturor celorlalte societăți» din RPC, instituită prin articolul 1 alineatul (2) din Regulamentul (UE) nr. 2/2012, astfel cum a fost modificat prin articolul 2 din Regulamentul de punere în aplicare (UE) nr. 830/2014 al Comisiei (9), asupra importurilor de anumite elemente de fixare din oțel inoxidabil și părți ale acestora, originare din Republica Populară Chineză, se extinde asupra importurilor de anumite elemente de fixare din oțel inoxidabil și părți ale acestora, expediate din Filipine, declarate sau nu ca fiind originare din Filipine, clasificate în prezent la codurile NC ex 7318 12 10, ex 7318 14 10, ex 7318 15 30, ex 7318 15 51, ex 7318 15 61 și ex 7318 15 70 (coduri TARIC 7318121011, 7318121091, 7318141051, 7318141081, 7318153011, 7318153061, 7318153081, 7318155111, 7318155161, 7318155181, 7318156111, 7318156161, 7318156181, 7318157011, 7318157061 și 7318157081), cu excepția celor produse de societățile comerciale enumerate mai jos:

                  Societate comercială

                  Cod TARIC adițional

                  Multi-Tek Fasteners Inc., Clark Freeport Zone, Pampanga, Filipine

                  B355

                  Rosario Fasteners Corporation, Cavite Economic Area, Filipine

                  B356

   Articolul 4
   Pentru produsele care nu intră sub incidența articolului 1 alineatul (1) din Regulamentul (CE) nr. 1890/2005 și a articolului 1 alineatul (1) din Regulamentul de punere în aplicare (UE) nr. 2/2012, astfel cum a fost extins prin Regulamentul de punere în aplicare (UE) nr. 205/2013 și modificat prin prezentul regulament, taxele antidumping definitive, achitate sau înscrise în evidențele contabile conform articolului 1 alineatul (1) și articolului 2 din Regulamentul (CE) nr. 1890/2005 și conform articolului 1 alineatul (1) din Regulamentul de punere în aplicare (UE) nr. 2/2012, astfel cum a fost extins prin Regulamentul de punere în aplicare (UE) nr. 205/2013 înainte de a fi modificat prin prezentul regulament, se rambursează sau se remit.
   Rambursarea sau remiterea se solicită autorităților vamale naționale în conformitate cu legislația vamală aplicabilă. În cazurile în care termenele prevăzute la articolul 236 alineatul (2) din Regulamentul (CEE) nr. 2913/92 al Consiliului (10) expiră înainte sau la data publicării prezentului regulament sau expiră în termen de șase luni de la acea dată, termenele se prelungesc astfel încât să expire la șase luni de la data intrării în vigoare a prezentului regulament.
   Articolul 5
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică retroactiv de la 20 noiembrie 2005.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 iulie 2014.

            Pentru Comisie

            Președintele

         José Manuel BARROSO

      (1)  JO L 343, 22.12.2009, p. 51.

      (2)  Regulamentul (CE) nr. 1890/2005 al Consiliului din 14 noiembrie 2005 de instituire a unui drept antidumping definitiv și de percepere definitivă a dreptului provizoriu instituit asupra importurilor de anumite elemente de fixare din oțel inoxidabil, precum și de părți ale acestora, originare din Republica Populară Chineză, Indonezia, Taiwan, Thailanda și Vietnam, și de încheiere a procedurii referitoare la importul de anumite elemente de fixare din oțel inoxidabil, precum și de părți ale acestora, originare din Malaezia și Filipine (JO L 302, 19.11.2005, p. 1).

      (3)  Regulamentul de punere în aplicare (UE) nr. 2/2012 al Consiliului din 4 ianuarie 2012 de instituire a unei taxe antidumping definitive la importurile de anumite elemente de fixare din oțel inoxidabil și părți ale acestora, originare din Republica Populară Chineză și Taiwan, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009 (JO L 5, 7.1.2012, p. 1).

      (4)  Regulamentul de punere în aplicare (UE) nr. 205/2013 al Consiliului din 7 martie 2013 de extindere a taxei antidumping definitive impuse prin Regulamentul de punere în aplicare (UE) nr. 2/2012 privind importurile de anumite elemente de fixare din oțel inoxidabil și părți ale acestora, originare din Republica Populară Chineză, la importurile de anumite elemente de fixare din oțel inoxidabil expediate din Filipine, indiferent dacă acestea au fost sau nu declarate ca fiind originare din Filipine, și de închidere a anchetei privind posibila circumvenție a măsurilor antidumping instituite de regulamentul respectiv de către importurile anumitor elemente de fixare din oțel inoxidabil și părți ale acestora expediate din Malaysia și Thailanda, indiferent dacă au fost sau nu declarate ca fiind originare din Malaysia și Thailanda (JO L 68, 12.3.2013, p. 1).

      (5)  JO C 160, 6.6.2013, p. 3.

      (6)  Reexaminarea intermediară a fost deschisă ex officio pentru RPC, dat fiind că măsurile se aplică în prezent atât Taiwanului, cât și RPC.

      (7)  Considerentul 22 din regulamentul de reexaminare în perspectiva expirării măsurilor.

      (10)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).


title: Regulamentul de punere în aplicare (UE) 2017/805 al Comisiei din 11 mai 2017 de reînnoire a aprobării substanței active flazasulfuron în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE. )

text:
               12.5.2017

               RO

               Jurnalul Oficial al Uniunii Europene

               L 121/26

         REGULAMENTUL DE PUNERE ÎN APLICARE (UE) 2017/805 AL COMISIEI
   din 11 mai 2017
   de reînnoire a aprobării substanței active flazasulfuron în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a anexei la Regulamentul de punere în aplicare (UE) nr. 540/2011 al Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
   întrucât:

               (1)

               Directiva 2004/30/CE a Comisiei (2) a inclus flazasulfuronul ca substanță activă în anexa I la Directiva 91/414/CEE a Consiliului (3).

               (2)

               Substanțele active incluse în anexa I la Directiva 91/414/CEE se consideră că au fost aprobate în temeiul Regulamentului (CE) nr. 1107/2009 și sunt incluse în lista din partea A a anexei la Regulamentul de punere în aplicare (UE) nr. 540/2011 al Comisiei (4).

               (3)

               Aprobarea substanței active flazasulfuron, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 ianuarie 2018.

               (4)

               A fost depusă o cerere de reînnoire a aprobării substanței flazasulfuron, în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

               (5)

               Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

               (6)

               Statul membru raportor, în colaborare cu statul membru coraportor, a întocmit un raport de evaluare a reînnoirii aprobării, pe care l-a transmis, la data de 14 august 2015, Autorității Europene pentru Siguranța Alimentară („autoritatea”) și Comisiei.

               (7)

               Autoritatea a transmis solicitantului și statelor membre raportul de evaluare a reînnoirii aprobării în vederea formulării de observații, iar observațiile primite le-a transmis Comisiei. Autoritatea a pus dosarul suplimentar rezumativ și la dispoziția publicului.

               (8)

               La 10 august 2016 (6), autoritatea a comunicat Comisiei concluzia sa cu privire la posibilitatea ca substanța flazasulfuron să îndeplinească criteriile de aprobare prevăzute la articolul 4 din Regulamentul (CE) nr. 1107/2009. La 6 octombrie 2016, Comisia a prezentat raportul de reînnoire a aprobării pentru substanța flazasulfuron Comitetului permanent pentru plante, animale, produse alimentare și hrană pentru animale.

               (9)

               În cazul uneia sau al mai multor utilizări reprezentative ale cel puțin unui produs de protecție a plantelor care conține flazasulfuron s-a stabilit că criteriile de aprobare prevăzute la articolul 4 din Regulamentul (CE) nr. 1107/2009 sunt îndeplinite. Prin urmare, este adecvat să se reînnoiască aprobarea substanței flazasulfuron.

               (10)

               Evaluarea riscurilor în contextul reînnoirii aprobării substanței flazasulfuron se bazează pe un număr limitat de utilizări reprezentative, care, totuși, nu restricționează utilizările pentru care pot fi autorizate produsele de protecție a plantelor care conțin flazasulfuron. Prin urmare, este adecvat să nu se mențină restricția utilizării doar ca erbicid.

               (11)

               În conformitate cu articolul 14 alineatul (1) din Regulamentul (CE) nr. 1107/2009 coroborat cu articolul 6 din același regulament și având în vedere cunoștințele științifice și tehnice actuale, este, totuși, necesară includerea anumitor condiții și restricții. În particular, este adecvat să se solicite informații de confirmare suplimentare.

               (12)

               În conformitate cu articolul 20 alineatul (3) din Regulamentul (CE) nr. 1107/2009 coroborat cu articolul 13 alineatul (4) din același regulament, anexa la Regulamentul de punere în aplicare (UE) nr. 540/2011 ar trebui modificată în consecință.

               (13)

               Regulamentul de punere în aplicare (UE) 2016/2016 al Comisiei (7) a prelungit perioada aprobării substanței flazasulfuron până la 31 ianuarie 2018 pentru a permite ca procesul de reînnoire a aprobării să fie finalizat înainte de expirarea aprobării substanței respective. Cu toate acestea, având în vedere faptul că o decizie cu privire la reînnoirea aprobării a fost luată înainte de respectiva dată amânată de expirare, prezentul regulament se aplică de la 1 august 2017.

               (14)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Reînnoirea aprobării substanței active
   Aprobarea substanței active flazasulfuron, cu specificațiile din anexa I, se reînnoiește sub rezerva îndeplinirii condițiilor prevăzute în anexa respectivă.
   Articolul 2
   Modificări ale Regulamentului de punere în aplicare (UE) nr. 540/2011
   Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.
   Articolul 3
   Intrarea în vigoare și data aplicării
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 august 2017.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 mai 2017.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  Directiva 2004/30/CE a Comisiei din 10 martie 2004 de modificare a Directivei 91/414/CEE a Consiliului privind includerea acidului benzoic, flazasulfuronului și piraclostrobinului ca substanțe active (JO L 77, 13.3.2004, p. 50).

      (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

      (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

      (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

      (6)  EFSA Journal 2016; 14(9):4575, 24 pp. Disponibil online: www.efsa.europa.eu.

      (7)  Regulamentul de punere în aplicare (UE) 2016/2016 al Comisiei din 17 noiembrie 2016 de modificare a Regulamentului (UE) nr. 540/2011 în ceea ce privește prelungirea perioadelor de aprobare a substanțelor active acetamiprid, acid benzoic, flazasulfuron, mecoprop-P, mepanipirim, mezosulfuron, propineb, propoxicarbazon, propizamid, propiconazol, Pseudomonas chlororaphis tulpina: MA 342, piraclostrobin, quinoxifen, tiacloprid, tiram, ziram și zoxamid (JO L 312, 18.11.2016, p. 21).

      ANEXA I

                  Denumire comună, numere de identificare

                  Denumire IUPAC

                  Puritate (1)

                  Data aprobării

                  Expirarea aprobării

                  Dispoziții specifice

                  Flazasulfuron
                  Nr. CAS: 104040-78-0
                  Nr. CIPAC: 595

                  1-(4,6-dimetoxipirimidin-2-il)-3-(3-trifluormetil-2-piridilsulfonil)uree

                  ≥ 960 g/kg

                  1 august 2017

                  31 iulie 2032

                  În vederea punerii în aplicare a principiilor uniforme, astfel cum sunt menționate la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reînnoire a aprobării substanței flazasulfuron, în special de apendicele sale I și II.
                  În cadrul acestei evaluări generale, statele membre acordă o atenție deosebită:

                              —

                              protecției plantelor acvatice;

                              —

                              protecției plantelor terestre care nu sunt vizate;

                              —

                              protecției apelor subterane, atunci când substanța este aplicată în regiuni vulnerabile din punct de vedere al solului și/sau al condițiilor climatice.

                        Condițiile de utilizare includ măsuri de atenuare a riscurilor, dacă este cazul.
                  Solicitantul transmite Comisiei, statelor membre și autorității informații de confirmare în ceea ce privește efectul proceselor de tratare a apelor asupra naturii reziduurilor prezente în apa potabilă în termen de doi ani de la publicarea de către Comisie a unui ghid privind evaluarea efectului proceselor de tratare a apelor asupra naturii reziduurilor prezente în apele de suprafață și în apele subterane.

         (1)  Detalii suplimentare privind identitatea și specificațiile substanței active se găsesc în raportul de examinare.

      ANEXA II
      Anexa la Regulamentul de punere în aplicare (UE) nr. 540/2011 se modifică după cum urmează:

                  1.

                  În partea A, rubrica 80 referitoare la flazasulfuron se elimină.

                  2.

                  În partea B, se adaugă următoarea rubrică 108:

                              Număr

                              Denumire comună, numere de identificare

                              Denumire IUPAC

                              Puritate (1)

                              Data aprobării

                              Expirarea aprobării

                              Dispoziții specifice

                              „108

                              Flazasulfuron
                              Nr. CAS: 104040-78-0
                              Nr. CIPAC: 595

                              1-(4,6-dimetoxipirimidin-2-il)-3-(3-trifluormetil-2-piridilsulfonil)uree

                              ≥ 960 g/kg

                              1 august 2017

                              31 iulie 2032

                              În vederea punerii în aplicare a principiilor uniforme, astfel cum sunt menționate la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reînnoire a aprobării substanței flazasulfuron, în special de apendicele sale I și II.
                              În cadrul acestei evaluări generale, statele membre acordă o atenție deosebită:

                                          —

                                          protecției plantelor acvatice;

                                          —

                                          protecției plantelor terestre care nu sunt vizate;

                                          —

                                          protecției apelor subterane, atunci când substanța este aplicată în regiuni vulnerabile din punct de vedere al solului și/sau al condițiilor climatice.

                                    Condițiile de utilizare includ măsuri de atenuare a riscurilor, dacă este cazul.
                              Solicitantul transmite Comisiei, statelor membre și autorității informații de confirmare în ceea ce privește efectul proceselor de tratare a apelor asupra naturii reziduurilor prezente în apa potabilă în termen de doi ani de la publicarea de către Comisie a unui ghid privind evaluarea efectului proceselor de tratare a apelor asupra naturii reziduurilor prezente în apele de suprafață și în apele subterane.”

         (1)  Detalii suplimentare privind identitatea și specificațiile substanței active se găsesc în raportul de examinare.